stanford-oval/wikipedia huggingface dataset:
กองซ้อน
ดูเพิ่ม

แถวคอย
แถวคอยสองหน้า
| ด ค กแบบชนิดข้อมูลนามธรรมและโครงสร้างข้อมูล |
| --- | --- |
แบบชนิดข้อมูลนามธรรม:  คอลเลคชั่น  รายการ  เซต  ต้นไม้  กองซ้อน  แถวคอย  แถวคอยสองหน้า  แถวคอยลำดับความสำคัญ  แถวลำดับแบบจับคู่ 
รายการ:  แถวลำดับ  รายการโยง  แถวลำดับพลวัต 
ต้นไม้:  ต้นไม้แบบทวิภาค  ต้นไม้ค้นหาแบบทวิภาค  ทรีพ  ต้นไม้แดงดำ  ต้นไม้สเปลย์  ต้นไม้แบบที  ต้นไม้สเคปโกท  โร้ป  ฮีป 
แถวคอย:  แถวคอย  แถวคอยสองหน้า  แถวคอยลำดับความสำคัญ 
แถวลำดับแบบจับคู่:  ตารางแฮช 
ดูเพิ่ม:  ฟังก์ชันแฮช  ขั้นตอนวิธี  สัญกรณ์โอใหญ่
กล้ามเนื้อ

| กล้ามเนื้อ |
| --- | --- |
การจัดลำดับของกล้ามเนื้อโครงร่าง
รายละเอียด
คัพภกรรม: เมโซเดิร์ม
ระบบ: ระบบโครงกระดูกและกล้ามเนื้อ
ตัวระบุ
ภาษาละติน: musculus
MeSH: D009132
TA2: 1975, 1994
FMA: 5022 30316, 5022
อภิธานศัพท์กายวิภาคศาสตร์[แก้ไขบนวิกิสนเทศ]
กล้ามเนื้อ (อังกฤษ: muscle; มาจากภาษาละติน musculus "หนูตัวเล็ก" ) เป็นเนื้อเยื่อที่หดตัวได้ในร่างกาย เปลี่ยนแปลงมาจากเมโซเดิร์ม (mesoderm) ของชั้นเนื้อเยื่อในตัวอ่อน และเป็นระบบหนึ่งของร่างกายที่สำคัญต่อการเคลื่อนไหวทั้งหมดของร่างกาย แบ่งออกเป็นกล้ามเนื้อโครงร่าง (skeletal muscle), กล้ามเนื้อเรียบ (smooth muscle), และกล้ามเนื้อหัวใจ (cardiac muscle) ทำหน้าที่หดตัวเพื่อให้เกิดแรงและทำให้เกิดการเคลื่อนที่ (motion) รวมถึงการเคลื่อนที่และการหดตัวของอวัยวะภายใน กล้ามเนื้อจำนวนมากหดตัวได้นอกอำนาจจิตใจ และจำเป็นต่อการดำรงชีวิต เช่น การบีบตัวของหัวใจ หรือการบีบรูด (peristalsis) ทำให้เกิดการผลักดันอาหารเข้าไปภายในทางเดินอาหาร การหดตัวของกล้ามเนื้อที่อยู่ใต้อำนาจจิตใจมีประโยชน์ในการเคลื่อนที่ของร่างกาย และสามารถควบคุมการหดตัวได้ เช่นการกลอกตา หรือการหดตัวของกล้ามเนื้อควอดริเซ็บ (quadriceps muscle) ที่ต้นขา
ใยกล้ามเนื้อ (muscle fiber) ที่อยู่ใต้อำนาจจิตใจแบ่งกว้าง ๆ ได้เป็น 2 ประเภทคือ กล้ามเนื้อ fast twitch  และกล้ามเนื้อ slow twitch กล้ามเนื้อ slow twitch สามารถหดตัวได้เป็นระยะเวลานานแต่ให้แรงน้อย ในขณะที่กล้ามเนื้อ fast twitch สามารถหดตัวได้รวดเร็วและให้แรงมาก แต่ล้าได้ง่าย
กายวิภาคศาสตร์

กล้ามเนื้อส่วนใหญ่ประกอบด้วยเซลล์กล้ามเนื้อ ภายในเซลล์มีไมโอไฟบริล (myofibril) ซึ่งภายในมีซาร์โคเมียร์ (sarcomere) ประกอบด้วยแอกติน (actin) และไมโอซิน (myosin) ใยกล้ามเนื้อแต่ละเส้นล้อมรอบด้วยเอนโดไมเซียม (endomysium) หรือเยื่อหุ้มใยกล้ามเนื้อ ใยกล้ามเนื้อหลายๆ เส้นรวมกันโดยมีเพอริไมเซียม (perimysium) กลายเป็นมัดๆ เรียกว่าฟาสซิเคิล (fascicle) มัดกล้ามเนื้อดังกล่าวจะรวมตัวกันกลายเป็นกล้ามเนื้อซึ่งอยู่ภายในเยื่อหุ้มที่เรียกว่าเอพิไมเซียม (epimysium) หรือ เยื่อหุ้มมัดกล้ามเนื้อ Muscle spindle จะอยู่ภายในกล้ามเนื้อและส่งกระแสประสาทรับความรู้สึกกลับมาที่ระบบประสาทกลาง (central nervous system)
กล้ามเนื้อโครงร่างเป็นกล้ามเนื้อที่ยึดติดอยู่กับเนื้อเยื่อกระดูก (skeletal muscle) ซึ่งแตกต่างจากกล้ามเนื้อหัวใจหรือกล้ามเนื้อเรียบ กล้ามเนื้อโครงร่างจะเรียงตัวอยู่แยกจากกัน เช่นในกล้ามเนื้อไบเซ็ปส์ เบรกิไอ กล้ามเนื้อประเภทนี้จะมีเอ็นกล้ามเนื้อ (tendon) ที่ยึดกับปุ่มนูนหรือปุ่มยื่นของกระดูก ในทางตรงกันข้าม กล้ามเนื้อเรียบจะพบได้หลายขนาดในอวัยวะเกือบทุกชนิด เช่นในผิวหนัง (ทำหน้าที่ทำให้ขนลุก) ไปจนถึงหลอดเลือด (blood vessel) และทางเดินอาหาร (digestive tract) (ทำหน้าที่ควบคุมขนาดของช่องในทางเดินอาหารและการบีบรูด (peristalsis)) กล้ามเนื้อหัวใจเป็นเนื้อเยื่อกล้ามเนื้อที่พบในหัวใจ ซึ่งมีลักษณะคล้ายกับกล้ามเนื้อโครงร่างทั้งส่วนประกอบและการทำงาน ประกอบด้วยไมโอไฟบริลและซาร์โคเมียร์ กล้ามเนื้อหัวใจแตกต่างจากกล้ามเนื้อโครงร่างในทางกายวิภาคคือมีการแตกแขนงของกล้ามเนื้อเพื่อติดต่อกับใยกล้ามเนื้ออื่นๆ ผ่านแผ่นอินเตอร์คาเลต (intercalated disc) และสร้างเป็นซินไซเทียม (syncytium)
ร่างกายของมนุษย์ประกอบด้วยกล้ามเนื้อโครงร่างประมาณ 639 มัด จำนวนใยกล้ามเนื้อไม่สามารถเพิ่มได้จากการออกกำลังกายอย่างที่เข้าใจกัน แต่เซลล์กล้ามเนื้อจะมีขนาดโตขึ้น ใยกล้ามเนื้อมีขีดจำกัดในการเติบโต ถ้ากล้ามเนื้อขยายขนาดมากเกินไปเรียกว่า ภาวะอวัยวะโตเกิน (Organ hypertrophy) และอาจเกิด การเจริญเกิน หรือการงอกเกิน (hyperplasia)
กายวิภาคศาสตร์ > ประเภท

กล้ามเนื้อสามารถแบ่งออกได้เป็น 3 ชนิด ได้แก่
กล้ามเนื้อโครงร่าง (Skeletal Muscle) เป็นกล้ามเนื้อที่อยู่ใต้อำนาจจิตใจ (Voluntary) สามารถควบคุมได้ ยึดติดกับกระดูก (bone) โดยเอ็นกล้ามเนื้อ (tendon) ทำหน้าที่เคลื่อนไหวโครงกระดูกเพื่อการเคลื่อนที่ของร่างกายและเพื่อรักษาท่าทาง (posture) ของร่างกาย การควบคุมการคงท่าทางของร่างกายอาศัยรีเฟล็กซ์ (reflex) ที่อยู่นอกอำนาจจิตใจ เมื่อขยายเนื้อเยื่อกล้ามเนื้อลายดูจะพบว่า มีลักษณะเป็นลาย โดยทั่วไปร่างกายผู้ชายประกอบด้วยกล้ามเนื้อโครงร่าง 40-50% ส่วนผู้หญิงจะประกอบด้วยกล้ามเนื้อโครงร่าง 30-40%
กล้ามเนื้อเรียบ (Smooth Muscle) เป็นกล้ามเนื้อที่อยู่นอกอำนาจจิตใจ (Involuntary) ไม่สามารถควบคุมได้ พบดาดอยู่ที่ผนังของอวัยวะภายใน (Viseral Organ) เช่น หลอดอาหาร (esophagus) , กระเพาะอาหาร (stomach) , ลำไส้ (intestine) , หลอดลม (bronchi) , มดลูก (uterus) , ท่อปัสสาวะ (urethra) , กระเพาะปัสสาวะ (bladder) , และหลอดเลือด (blood vessel)
กล้ามเนื้อหัวใจ (Cardiac Muscle) เป็นกล้ามเนื้อที่อยู่นอกอำนาจจิตใจเช่นกัน แต่เป็นกล้ามเนื้อชนิดพิเศษที่พบเฉพาะในหัวใจ เป็นกล้ามเนื้อที่บีบตัวให้หัวใจเต้น
กล้ามเนื้อหัวใจและกล้ามเนื้อโครงร่างจัดเป็นกล้ามเนื้อลาย (striated muscle) เพราะว่ามีซาร์โคเมียร์ (sarcomere) และเส้นใยจัดเรียงอยู่ในมัดกล้ามเนื้อ (bundle) อย่างเป็นระเบียบซึ่งไม่พบในกล้ามเนื้อเรียบ ใยกล้ามเนื้อโครงร่างจะเรียงตัวขนานกันอย่างเป็นระเบียบอยู่ในมัดกล้ามเนื้อ แต่กล้ามเนื้อหัวใจมีการแตกสาขา (branching) ในมุมที่แตกต่างกัน กล้ามเนื้อลายสามารถหดตัวและคลายตัวได้รวดเร็ว (contracts and relaxes in short, intense bursts) ในขณะที่กล้ามเนื้อเรียบหดตัวได้น้อยและช้า (sustains longer or even near-permanent contractions)
กล้ามเนื้อโครงร่างแบ่งออกได้เป็นประเภทย่อยๆ หลายประเภท
Type I, slow oxidative, slow twitch, หรือ "red" muscle มีหลอดเลือดฝอย (capillary) จำนวนมาก ภายในเซลล์ประกอบด้วยไมโทคอนเดรีย (mitochondria) และไมโอโกลบิน (myoglobin) ทำให้กล้ามเนื้อมีสีแดง กล้ามเนื้อนี้สามารถขนส่งออกซิเจนได้มากและมีเมตาบอลิซึมแบบใช้ออกซิเจน (aerobic metabolism)
Type II หรือ fast twitch muscle แบ่งออกเป็น 3 ประเภทตามความเร็วในการหดตัว:
Type IIa คล้ายกับกล้ามเนื้อ slow twitch คือมีการหายใจแบบใช้ออกซิเจน มีไมโทคอนเดรียจำนวนมากและหลอดเลือดฝอย ทำให้มีสีแดง
Type IIx (หรือเรียกอีกอย่างว่า type IId) มีไมโทคอนเดรียและไมโอโกลบินอยู่หนาแน่นน้อยกว่า เป็นกล้ามเนื้อที่หดตัวเร็วที่สุด (the fastest muscle) ในร่างกายมนุษย์ สามารถหดตัวได้รวดเร็วกว่าและแรงมากกว่ากล้ามเนื้อที่หายใจแบบใช้ออกซิเจน (oxidative muscle) แต่หดตัวได้ไม่นาน มีการหายใจโดยไม่ใช้ออกซิเจนอย่างรวดเร็ว (anaerobic burst) ก่อนที่กล้ามเนื้อจะหดตัว ซึ่งทำให้เกิดความเมื่อยล้าจากการเกิดกรดแลกติก (lactic acid) ในตำราบางเล่มอาจเรียกกล้ามเนื้อชนิดนี้ในมนุษย์ว่า type IIB
Type IIb เป็นกล้ามเนื้อที่หายใจแบบไม่ใช้ออกซิเจน (anaerobic) ใช้พลังงานจากกระบวนการไกลโคไลซิส (glycolysis) เรียกอีกอย่างว่า "white" muscle มีไมโทคอนเดรียและไมโอโกลบินเบาบางกว่า กล้ามเนื้อประเภทนี้พบเป็นกล้ามเนื้อ fast twitch ในสัตว์ขนาดเล็กเช่นสัตว์ฟันแทะ (rodent) ทำให้กล้ามเนื้อของสัตว์เหล่านั้นมีสีค่อนข้างซีดจาง
สรีรวิทยา

บทความหลัก: สรีรวิทยากล้ามเนื้อ
แม้ว่ากล้ามเนื้อทั้งสามชนิด (กล้ามเนื้อโครงร่าง, กล้ามเนื้อเรียบ และกล้ามเนื้อหัวใจ) จะมีความแตกต่างกันอย่างสิ้นเชิง แต่การหดตัวของกล้ามเนื้อของกล้ามเนื้อทั้งสามชนิดก็มีความคล้ายคลึงกัน โดยเกิดจากการเคลื่อนที่ของแอกติน (actin) และไมโอซิน (myosin) ในกล้ามเนื้อโครงร่าง การหดตัวเกิดมาจากกระแสประสาทที่ส่งผ่านมาจากเส้นประสาท ซึ่งมักจะมาจากเซลล์ประสาทสั่งการ (motor neuron) การหดตัวของกล้ามเนื้อหัวใจและกล้ามเนื้อเรียบถูกกระตุ้นโดยเซลล์คุมจังหวะ (pacemaker cell) ภายในซึ่งจะหดตัวอย่างเป็นจังหวะ และกระจายการหดตัวไปยังเซลล์กล้ามเนื้อข้างเคียง กล้ามเนื้อโครงร่างทั้งหมดและกล้ามเนื้อเรียบหลายชนิดถูกกระตุ้นโดยสารสื่อประสาท (neurotransmitter) เช่น อะเซติลโคลีน (acetylcholine)
การหดตัวของกล้ามเนื้อจะต้องใช้พลังงานอย่างมาก เซลล์กล้ามเนื้อทุกเซลล์ผลิตโมเลกุลอะดีโนซีนไตรฟอสเฟต (Adenosine Triphosphate) หรือ ATP ซึ่งให้พลังงานในการเคลื่อนที่ส่วนหัวของไมโอซิน (myosin) กล้ามเนื้อจะเก็บสะสม ATP ในรูปของครีเอตินฟอสเฟต (creatine phosphate) ซึ่งสร้างขึ้นมาจาก ATP เมื่อกล้ามเนื้อต้องการพลังงานในการหดตัว ครีเอตินฟอสเฟตสามารถผลิต ATP กลับคืนมาได้ กล้ามเนื้อสามารถเก็บกลูโคส (glucose) ไว้ในรูปของไกลโคเจน (glycogen) เช่นกัน ไกลโคเจนสามารถเปลี่ยนเป็นกลูโคสได้อย่างรวดเร็วเพื่อให้เกิดการหดตัวของกล้ามเนื้อที่มีกำลังมากและนานขึ้น ในเซลล์กล้ามเนื้อโครงร่าง โมเลกุลกลูโคส 1 โมเลกุลสามารถถูกสลายโดยกระบวนการไกลโคไลซิส (glycolysis) ซึ่งทำให้ได้ ATP 2 โมเลกุลและกรดแลกติก 2 โมเลกุล นอกจากนั้นภายในเซลล์กล้ามเนื้อยังสามารถเก็บไขมันซึ่งจะถูกใช้ไประหว่างการออกกำลังกายแบบใช้ออกซิเจน (aerobic exercise) การหายใจแบบใช้ออกซิเจนจะผลิต ATP ได้เป็นเวลานานกว่า ให้ประสิทธิภาพในการทำงานสูงสุด และผลิต ATP ได้จำนวนมากกว่าการหายใจแบบไม่ใช้ออกซิเจนแม้จะต้องผ่านกระบวนการทางชีวเคมีมากกว่า
ในทางตรงกันข้าม กล้ามเนื้อหัวใจสามารถสลายสารอาหารโมเลกุลใหญ่ (macronutrients) เช่นโปรตีน กลูโคส ไขมัน ได้ทันทีและให้ ATP ออกมาเป็นจำนวนมาก หัวใจและตับสามารถใช้พลังงานจากกรดแลกติกซึ่งผลิตขึ้นมาและหลั่งออกจากกล้ามเนื้อโครงร่างระหว่างการออกกำลังกาย
การควบคุมของระบบประสาท > เส้นประสาทนำออก

ใยประสาทนำออก (Efferent nerve fiber) ของระบบประสาทนอกส่วนกลาง (peripheral nervous system) ทำหน้าที่นำคำสั่งไปยังกล้ามเนื้อและต่อมต่างๆ และทำหน้าที่ในการควบคุมการเคลื่อนไหวของร่างกาย เส้นประสาท (nerve) ทำหน้าที่นำคำสั่งทั้งนอกอำนาจจิตใจและในอำนาจจิตใจจากสมอง ทั้งกล้ามเนื้อในชั้นลึก กล้ามเนื้อในชั้นตื้น กล้ามเนื้อใบหน้า และกล้ามเนื้อภายในต่างถูกควบคุมโดยส่วนต่างๆ ของ primary motor cortex ของสมอง ซึ่งอยู่หน้าร่องกลาง (central sulcus) ของสมองซึ่งแบ่ง frontal lobes และ parietal lobes
นอกจากนั้น กล้ามเนื้อยังรับคำสั่งจากเส้นประสาทรีเฟล็กซ์ (reflexive nerve) ซึ่งไม่ต้องส่งกระแสประสาทผ่านสมอง ดังนั้นสัญญาณจากใยประสาทนำเข้าจึงไม่ต้องไปถึงสมองแต่สามารถเชื่อมต่อตรงเข้าไปยังใยประสาทนำออกภายในไขสันหลัง อย่างไรก็ตามการหดตัวของกล้ามเนื้อส่วนใหญ่เป็นความจงใจ (volitional) และเกิดจากการประมวลผลจากความสัมพันธ์ของบริเวณต่างๆ ภายในสมอง
การควบคุมของระบบประสาท > เส้นประสาทนำเข้า

ใยประสาทนำเข้า (Afferent nerve fiber) ของระบบประสาทนอกส่วนกลางทำหน้าที่นำกระแสประสาทรับความรู้สึกไปยังสมอง โดยมักมาจากอวัยวะรับสัมผัส เช่น ผิวหนัง ภายในกล้ามเนื้อจะมีส่วนที่เรียกว่า muscle spindle ที่รับรู้ความตึงและความยาวของกล้ามเนื้อ และส่งสัญญาณดังกล่าวไปยังระบบประสาทกลาง (central nervous system) เพื่อช่วยในการคงรูปร่างท่าทางของร่างกายและตำแหน่งของข้อต่อ ความรู้สึกของตำแหน่งร่างกายที่วางตัวในที่ว่างเรียกว่า การรับรู้อากัปกิริยา (proprioception) การรับรู้อากัปกิริยาเป็นความตระหนักของร่างกายที่เกิดขึ้นโดยไม่รู้ตัวว่าตำแหน่งต่างๆ ของร่างกายตั้งอยู่ที่บริเวณใด ณ ขณะนั้น ซึ่งสามารถสาธิตให้เห็นได้โดยการให้ผู้ถูกทดสอบยืนหรือนั่งนิ่งๆ ให้ผู้อื่นปิดตาของผู้ถูกทดสอบและยกแขนของผู้ถูกทดสอบขึ้นและหมุนรอบตัว หากผู้ถูกทดสอบมีการรับรู้อากัปกิริยาที่เป็นปกติ เขาจะทราบได้ว่าขณะนั้นมือของเขาอยู่ที่ตำแหน่งใด ตำแหน่งต่างๆ ภายในสมองมีความเชื่อมโยงการเคลื่อนไหวและตำแหน่งร่างกายกับการรับรู้อากัปกิริยา
บทบาทในด้านสุขภาพและโรค > การออกกำลังกาย

การออกกำลังกายเป็นวิธีการในการพัฒนาทักษะการสั่งการ (motor skills), ความฟิตของร่างกาย, ความแข็งแรงของกล้ามเนื้อและกระดูก, ขนาดของกล้ามเนื้อ และการทำงานของข้อต่อ การออกกำลังกายสามารถส่งผลไปยังกล้ามเนื้อ, เนื้อเยื่อเกี่ยวพัน, กระดูก และเส้นประสาทที่กระตุ้นกล้ามเนื้อนั้น
การออกกำลังกายหลายประเภทมีการใช้กล้ามเนื้อในส่วนหนึ่งมากกว่าอีกส่วนหนึ่ง ในการออกกำลังกายแบบใช้ออกซิเจน (Aerobic exercise) กล้ามเนื้อนั้นจะออกกำลังเป็นระยะเวลานานในระดับที่ต่ำกว่าความสามารถในการหดตัวสูงสุด (maximum contraction strength) ของกล้ามเนื้อนั้นๆ (เช่นในการวิ่งมาราธอน) การออกกำลังกายประเภทนี้จะอาศัยระบบการหายใจแบบใช้ออกซิเจน ใช้ใยกล้ามเนื้อประเภท type I (หรือ slow-twitch), เผาผลาญสารอาหารจากทั้งไขมัน, โปรตีน และคาร์โบไฮเดรตเพื่อให้ได้พลังงาน ใช้ออกซิเจนจำนวนมากและผลิตกรดแลกติก (lactic acid) ในปริมาณน้อย
ในการออกกำลังกายแบบไม่ใช้ออกซิเจน (Anaerobic exercise) จะมีการหดตัวของกล้ามเนื้อในระยะเวลารวดเร็ว และหดตัวได้แรงจนเข้าใกล้ความสามารถในการหดตัวสูงสุดของกล้ามเนื้อนั้นๆ ตัวอย่างของการออกกำลังกายแบบไม่ใช้ออกซิเจน เช่น การยกน้ำหนักหรือการวิ่งในระยะสั้นแบบเต็มฝีเท้า การออกกำลังกายแบบนี้จะใช้ใยกล้ามเนื้อประเภท type II (หรือ fast-twitch) อาศัยพลังงานจาก ATP หรือกลูโคส แต่ใช้ออกซิเจน ไขมัน และโปรตีนในปริมาณน้อย ผลิตกรดแลกติกออกมาเป็นจำนวนมาก และไม่สามารถออกกำลังกายได้นานเท่าการออกกำลังกายแบบใช้ออกซิเจน
ดูเพิ่ม

กล้ามเนื้อโครงร่าง
ระบบกล้ามเนื้อ
ระบบโครงกระดูก
รายชื่อกล้ามเนื้อในร่างกายมนุษย์
ประเภทของกล้ามเนื้อ
กองพลทหารราบที่ 97 (สหรัฐ)

| กองพลทหารราบที่ 97 |
| --- | --- |
97th Infantry Division
อาร์มหน่วยที่ไหล่ของกองพลทหารราบที่ 97
ประจำการ: 5 กันยายน – 20 พฤศจิกายน ค.ศ. 1918 25 กุมภาพันธ์ ค.ศ. 1943 – 31 มีนาคม ค.ศ. 1946
ประเทศ:  สหรัฐ
เหล่า:  กองทัพบกสหรัฐ
รูปแบบ: ทหารราบ
กำลังรบ: กองพล
สมญา: สามง่าม
ปฏิบัติการสำคัญ: สงครามโลกครั้งที่สอง ยุโรปกลาง 
กองพลทหารราบที่ 97 (อังกฤษ: 97th Infantry Division) เป็นหน่วยหนึ่งของกองทัพบกสหรัฐในสงครามโลกครั้งที่หนึ่งและสงครามโลกครั้งที่สอง โดยมีสมญานามคือ "กองพลสามง่าม" เนื่องจากมีแผ่นปะไหล่ ซึ่งเป็นสามง่ามแนวตั้งสีขาวบนพื้นหลังสีฟ้า ที่เดิมได้รับการฝึกในการโจมตีสะเทินน้ำสะเทินบกเพื่อเตรียมพร้อมสำหรับการเคลื่อนกำลังพลพร้อมอาวุธในเขตสงครามแปซิฟิก กองพลนี้ได้กรีธาพลสู่ทวีปยุโรปใน ค.ศ. 1944 เมื่อจำเป็นต้องแทนที่ผู้บาดเจ็บจากยุทธการตอกลิ่ม
สงครามโลกครั้งที่หนึ่ง

กองพลทหารราบที่ 97 เป็นหนึ่งในกองพลที่วางแผนจะเคลื่อนพลในปลาย ค.ศ. 1918 และกรีธาพลสู่ประเทศฝรั่งเศสใน ค.ศ. 1919 เพื่อเสริมกำลังกองกำลังรบนอกประเทศอเมริกัน กองพลนี้ได้รับการจัดตั้งที่ค่ายโคดี เดมิง รัฐนิวเม็กซิโก และเคลื่อนพลเมื่อวันที่ 5 กันยายน ค.ศ. 1918 โดยได้รวมกองพลน้อยทหารราบที่ 193 และ 194 ตลอดจนกองพลน้อยทหารปืนใหญ่ที่ 172 ทั้งนี้ กองพลน้อยทหารราบที่ 194 จะจัดตั้งและฝึกที่ค่ายโคดี ส่วนกองพลน้อยทหารปืนใหญ่ที่ 172 ที่ค่ายแจ็กสัน รัฐเซาท์แคโรไลนา และกองพลน้อยทหารราบที่ 193 จะจัดตั้งในประเทศฝรั่งเศสร่วมกับกองกำลังรบนอกประเทศอเมริกัน นายทหารฝ่ายเสนาธิการของกองพลประกอบด้วยนายทหารที่ผ่านการฝึกมาแล้วกว่า 1,000 นาย รวมถึงทหารเกณฑ์ และพันเอก คาร์ล เอ. มาร์ติน ได้กลายเป็นผู้บังคับบัญชาคนแรกในวันที่ 26 กันยายน
ดูเพิ่ม

The Army Almanac: A Book of Facts Concerning the Army of the United States U.S. Government Printing Office, 1950.[ลิงก์เสีย]
Command structure, statistics and other details about the 97th Inf Div เก็บถาวร 2016-06-16 ที่ เวย์แบ็กแมชชีน
The 97th Infantry Division During World War II
กองทุนถาวรอะแลสกา

กองทุนถาวรอะแลสกา (อังกฤษ: Alaska Permanent Fund) เป็นกองทุนถาวรที่ตั้งขึ้นตามรัฐธรรมนูญ โดยมีรัฐวิสาหกิจบรรษัทกองทุนถาวรอะแลสกา (APFC) เป็นเจ้าของ จัดตั้งขึ้นในปี 2519 ตามความข้อ 9 มาตรา 15 ของธรรมนูญรัฐอะแลสกา ภายใต้ผู้ว่าการรัฐเจย์ แฮมมอนด์ ตั้งแต่เดือนกุมภาพันธ์ 2519 ถึงเมษายน 2523 กรมคลัง กระทรวงรายได้เป็นผู้จัดสารสินทรัพย์ของกองทุนถาวรฯ จนในปี 2523 สภานิติบัญญัติรัฐอะแลสกาตั้ง APFC จนถึงปลายปี 2559 กองทุนฯ มีมูลค่าเกือบ 55,000 ล้านดอลลาร์สหรัฐซึ่งมาจากรายได้น้ำมัน
เงินปันผลกองทุนถาวร

เงินปันผลกองทุนถาวร (PFD) เป็นเงินปันผลที่จ่ายให้แก่ผู้อยู่อาศัยในรัฐอะแลสกาที่อาศัยอยู่ในรัฐเต็มปีปฏิทิน (1 มกราคม – 31 ธันวาคม) และตั้งใจพำนักในรัฐอะแลสกาต่อไปอย่างไม่มีกำหนด หมายความว่า หากบุคคลพำนักในวันที่ 2 มกราคม "ปีปฏิทิน" จะเริ่มต้นในวันที่ 1 มกราคมปีถัดไป
อย่างไรก็ดี บุคคลจะไม่มีสิทธิรับ PFD สำหรับปีเงินปันผลหนึ่ง ๆ เมื่อ
ปริมาณการชำระขึ้นอยู่กับค่าเฉลี่ยห้าปีของผลการดำเนินงานของกองทุนถาวรฯ และแปรผันได้มากขึ้นอยู่กับตลาดหลักทรัพย์และปัจจัยอื่นอีกหลายปัจจัย PFD คำนวณโดยใช้ขั้นตอนดังต่อไปนี้
เพิ่มรายได้สุทธิตามกฎหมายของกองทุนฯ จากปีงบประมาณปัจจุบันบวกกับสี่ปีงบประมาณก่อนหน้า
คูณ 21%
หาร 2
ลบหนี้ ค่าใช้จ่ายและค่าดำเนินการโครงการ PFD ของปีก่อน
หารด้วยจำนวนผู้สมัครที่มีสิทธิ
การจ่ายเงินปันผลต่อคนต่ำสุด ได้แก่ 331.29 ดอลลาร์สหรัฐในปี 2527 และสูงสุด ได้แก่ 2,072 ดอลลาร์สหรัฐในปี 2558 However, in 2008 Governor Sarah Palin signed Senate Bill 4002 อย่างไรก็ดี ในปี 2551 ผู้ว่าการรัฐซาราห์ เพลินลงนามร่างกฎหมายวุฒิสภา 4002 ซึ่งใช้รายได้ที่ได้จากทรัพยากรธรรมชาติของรัฐและให้เงินพิเศษครั้งเดียว 1,200 ดอลลาร์สหรัฐแก่ชาวอะแลสกาทุกคนที่มีสิทธิได้รับ PFD
แผนเงินปันผลแผนแรกจะจ่ายให้ชาวอะแลสกา 50 ดอลลาร์สหรัฐต่อปีที่พำนักจนสูงสุดที่ 20 ปี แต่ศาลสูงสุดสหรัฐพิพากษาในคดีระหว่างโซเบลกับวิลเลียมส์, 457 U.S. 55 (1982) ไม่อนุมัติสูตร 50 ดอลลาร์สหรัฐต่อปีว่าเป็นการแบ่งแยกโดยมีอคติที่เป็นภาระต่อการเดินทางระหว่างรัฐ ผลทำให้ผู้อยู่อาศัยที่มีสิทธิได้รับทุกคนได้รับเงินต่อปีจำนวนเท่ากัน ไม่ว่าอายุเท่าใดหรือพำนักในรัฐอยู่นานเท่าใดง
การจ่ายเงินจากกองทุนฯ จะต้องเสียภาษีเงินได้ของรัฐบาลกลาง ส่วนรัฐอะแลสกาไม่มีภาษีเงินได้ของรัฐ แต่ผู้อยู่อาศัยไม่ครบปีที่ออกนอกรัฐอาจถูกรัฐที่พำนักใหม่เก็บภาษีได้
เงินปันผลกองทุนถาวร > การจ่ายเงินรายปี

ประวัติศาสตร์การจ่ายเงินรายบุคคลต่อปีของกองทุนมีดังนี้
| ปี | จำนวน |
| --- | --- |
2525: $1,000.00
2526: $386.15
2527: $331.29
2528: $404.00
2529: $556.26
2530: $708.19
2531: $826.93
2532: $873.16
2533: $952.63
2534: $931.34
2535: $915.84
2536: $949.46
2537: $983.90
2538: $990.30
2539: $1,130.68
2540: $1,296.54
2541: $1,540.88
2542: $1,769.84
2543: $1,963.86
2544: $1,850.28
2545: $1,540.76
2546: $1,107.56
2547: $919.84
2548: $845.76
2549: $1,106.96
2550: $1,654.00
2551: $2,069.00 + $1,200 Alaska Resource Rebate
2552: $1,305.00
2553: $1,281.00
2554: $1,174.00
2555: $878.00
2556: $900.00
2557: $1,884.00
2558: $2,072.00
2559: $1,022.00
2560: $1,100.00
2561: $1,600.00
ผลกระทบ

งานวิจัยปี 2561 พบว่าเงินปันผลกองทุนถาวรอะแลสกา "ไม่มีผลต่อการจ้างงาน และเพิ่มงานไม่เต็มเวลา 1.8 จุดเปอร์เซ็นต์ (17%)... ผลลัพธ์ของเราเสนอว่าการโอนเงินแบบถ้วนหน้าและถาวรไม่มีผลลดการจ้างงานรวมอย่างมีนัยสำคัญ"
งานวิจัยปี 2562 พบ "เหตุการณ์ใช้สารเสพติดเพิ่มขึ้น 14% หนึ่งวันหลังการจ่ายเงิน [กองทุนถาวรอะแลสกา] และเพิ่มขึ้น 10% ในช่วงสี่สัปดาห์ถัดมา ซึ่งบางส่วนกลบด้วยการลดอาชญากรรมเกี่ยวกับทรัพย์สิน 8% โดยไม่มีการเปลี่ยนแปลงอาชญากรรมรุนแรง ทว่า ในรายปี การเปลี่ยนแปลงกิจกรรมอาชญากรรมจากการจ่ายเงินดังกล่าวมีน้อย มูลค่าที่ประเมินนั้นคิดเป็นส่วนน้อยมากของการจ่ายเงินรวม ซึ่งเสนอว่าข้อกังวลต่อโครงการโอนเงินถ้วนหน้าที่เกี่ยวกับอาชญากรรมอาจไม่มีมูล"
กวางป่า

| กวางป่า |
| --- | --- |

กวางป่าเพศผู้

การจำแนกชั้นทางวิทยาศาสตร์
อาณาจักร:: Animalia
ไฟลัม:: Chordata
ชั้น:: Mammalia
อันดับ::  Artiodactyla
วงศ์:: Cervidae
วงศ์ย่อย:: Cervinae
สกุล:: Rusa
สปีชีส์:: R.  unicolor
ชื่อทวินาม
Rusa unicolor (Kerr, 1792)


แผนที่แสดงการกระจายพันธุ์
ชื่อพ้อง
 Cervus unicolor Kerr, 1792
กวางป่า  หรือ กวางม้า หรือ กวางแซมบาร์ (อังกฤษ: Sambar deer; ชื่อวิทยาศาสตร์: Rusa  unicolor หรือ Cervus unicolor)   เป็นกวางขนาดใหญ่ชนิดหนึ่ง พบกระจายพันธุ์ในประเทศศรีลังกา, อินเดีย, พม่า, ไทย,  จีน, ไต้หวัน, อินโดนีเซีย,  มาเลเซีย, สุมาตรา, บอร์เนียว และหมู่เกาะซีลีเบส
ลักษณะ

นับเป็นกวางที่มีขนาดใหญ่ที่สุดที่พบได้ในภูมิภาคเอเชียตะวันออกเฉียงใต้ มีความยาวลำตัวและหัว 180-200 เซนติเมตร ความยาวหาง 25-28 เซนติเมตร และหนักได้ถึง 185-220 กิโลกรัม โดยทั่วไปเพศผู้จะมีขนาดใหญ่กว่าเพศเมีย  มีขนสั้นหยาบสีน้ำตาลแกมเหลือง บางตัวน้ำตาลแกมแดง พบตามป่าดงดิบทุกภาค ทั้งในป่าระดับต่ำ ป่าสูง  ชอบหากินตามทุ่งโล่ง ชายป่า ในตอนเช้าตรู่และพลบค่ำ  กลางวันจะหลับนอนตามพุ่มไม้ใกล้ชายป่า จะกินพืช ทั้งใบ ยอด และต้องการดินโป่ง ในธรรมชาติชอบอยู่ตัวเดียวหรืออยู่เป็นกลุ่มเล็กๆ พร้อมลูก ๆ ฤดูผสมพันธุ์ส่วนใหญ่เป็นฤดูหนาว
ลักษณะนิสัยและพฤติกรรมต่าง ๆ

ลักษณะที่บ่งบอกถึงสุขภาพกวางที่สมบูรณ์ สังเกตได้จากขนตามลำตัวมันเงา ดวงตาแจ่มใส  จมูกชื้น  มูลเป็นเม็ด ไม่มีกลิ่น ปัสสาวะใส ไม่แยกตัวออกจากฝูง ร่างกายไม่ผอมผิดปกติ ส่วนการระวังภัยของกวางป่า  เมื่อได้ยินหรือเห็นสิ่งผิดปกติ จะชูคอหันหน้า ใบหูทั้ง 2 ข้างหันไปยังทิศทางที่ได้ยินหรือเห็น หางจะชี้ขึ้น  ยืนนิ่งเงียบ  จากนั้นจะส่งเสียงร้องแหลมดังขึ้น  ถ้าอยู่กันหลายตัวจะไปยืนรวมกัน เมื่อมีตัวใดตัวหนึ่งตื่นและวิ่ง จะทำให้ตัวอื่นทั้งหมดวิ่งตามได้ การโกรธ ทำร้าย และการต่อสู้  มีพฤติกรรมกัดฟันเสียงดังกรอด ๆ ร่องใต้ตาทั้งสองข้างเบิกลึกกว้างพร้อมกับเดินส่ายหัวเข้าหาศัตรูอย่างช้า ๆ แล้วก้มหัวลงเพื่อให้ปลายเขาชี้เข้าหาศัตรู
ชนิดย่อย

กวางป่าชนิดย่อยที่พบในประเทศอินเดียและศรีลังกาเป็นกลางป่าที่มีขนาดเขาใหญ่ที่สุดทั้งขนาดและเมื่อเทียบกับสัดส่วนลำตัว กวางป่าจีนใต้ในตอนใต้ของจีนและแผ่นดินใหญ่ของเอเชียตะวันออกเฉียงใต้มีขนาดเขารองลงมาจากกวางป่าอินเดีย โดยมีขนาดเขาเล็กกว่ากวางป่าอินเดียเล็กน้อย กวางป่าสุมาตราที่อาศัยในคาบสมุทรมาเลและเกาะสุมาตรา และกวางป่าบอร์เนียวมีเขาขนาดเล็กที่สุดเมื่อเทียบกับสัดส่วนลำตัว กวางป่าฟอร์โมซามีขนาดเล็กที่สุด ด้วยขนาดสัดส่วนลำตัว ซึ่งคล้ายคลึงกับกวางป่าจีนใต้
ปัจจุบัน มีกวางป่า 7 ชนิดซึ่งเป็นที่ยอมรับ แม้ว่าจะมีชนิดย่อยอื่นจำนวนมากที่ได้รับการเสนอ
R. u. brookei: พบในเกาะบอร์เนียว
R. u. cambojensis: พบในอินโดจีน และมาเลเซียตะวันตก
R. u. dejeani หรือ กวางป่าจีนใต้: พบในภาคใต้และภาคตะวันตกเฉียงใต้ของประเทศจีน
R. u. equina หรือ กวางป่ามลายู: พบในเกาะสุมาตราและประเทศไทย
R. u. hainana หรือ กวางป่าไหหลำ: พบในมณฑลไหหลำ ประเทศจีน
R. u. swinhoii หรือ กวางป่าฟอร์โมซา: พบในเกาะไต้หวัน
R. u. unicolor หรือ กวางป่าศรีลังกา: พบในประเทศอินเดีย,บังกลาเทศ,และศรีลังกา
ความสัมพันธ์เชิงวิวัฒนาการของกวางป่าและญาติ

จากการวิเคราะห์ทางพันธุศาสตร์แสดงญาติที่ใกล้ชิดที่สุดของกวางป่า อาจเป็นกวางรูซ่า (R. timorensis) ที่กระจายพันธุ์ในประเทศอินโดนีเซีย ซึ่งมีรายงานสนับสนุนที่ว่ากวางป่าสามารถผสมพันธุ์กับกวางรูซ่าและให้กำเนิดลูกผสมที่สามารถสืบพันธุ์ได้ และมีการค้นพบซากดึกดำบรรพ์ของกวางป่าจากสมัยสมัยไพลสโตซีนตอนต้น แม้ว่าจะมีการค้นพบกวางดึกดำบรรพ์ที่คล้ายกว่าป่าจากสมัยไพลโอซีน แต่กวางชนิดนี้กลับคล้ายกวางในปัจจุบันน้อยมาก กวางป่าได้รับการเสนอว่าอาจเกิดขึ้นครั้งแรกในเอเชียใต้ ภายหลังจึงกระจายพันธุ์ไปยังถิ่นอาศัยในปัจจุบัน    จากการขุดค้นสำรวจของ ดร.เชตเตอร์  เกอร์แมน นักโบราณคดีแห่งมหาวิทยาลัยฮาวาย ได้สำรวจบริเวณถ้ำผี อำเภอเมือง จังหวัดแม่ฮ่องสอน ได้พบหลักฐานของมนุษย์ยุคก่อนประวัติศาสตร์อายุราว 1,200 ปี  ซึ่งจัดเป็นพวกเดียวกับวัฒนธรรมหันบินห์หรือฮัอบินเหียนในเวียดนาม  พบกระดูกของกวางป่า, แมวป่า, กระรอก, ปู, ปลา, หอย  พบเมล็ดพืชหลายชนิด เช่น หมาก
นอกจากนี้แล้ว ลูกผสมระหว่างกวางป่าและกวางรูซ่า ยังให้ผลผลิตที่ดี เป็นสัตว์เศรษฐกิจ
การปรับตัวเชิงวิวัฒนาการของกวางป่า > การปรับตัวของสีขน

จะมีการเปลี่ยนแปลงสีขนให้กลมกลืนไปกับธรรมชาติรอบ ๆ ตัว ในลูกกวางป่าจะพบว่ามีลายจุดบนตัว หย่อมขนสีบริเวณสองข้างของตะโพก เมื่อเวลาตกใจหรือพบเห็นภัยอันตราย หย่อมขนสีนี้จะเข้มขึ้นและเป็นประกายอย่างเห็นได้ชัดเจน สามารถมองเห็นได้ในระยะไกล เป็นสัญญาณเตือนภัยให้แก่กวางตัวอื่น ๆ ภายในฝูง
การปรับตัวเชิงวิวัฒนาการของกวางป่า > เขากวาง

ดูบทความหลักที่ เขากวาง
กวางป่าตัวผู้จะสามารถผลัดเปลี่ยนเขาได้ทุกปี คือเมื่อใกล้ถึงฤดูผสมพันธุ์จะมีการสร้างเขา ซึ่งคือโครงสร้างของมวลคล้ายกระดูกอ่อนที่ยังมีเลือดไปหล่อเลี้ยงอยู่ตลอดเวลาได้ มีหนังที่เต็มไปด้วยขนสั้นละเอียดและหนาแน่นคล้ายผ้ากำมะหยี่หุ้ม การที่กวางป่ามีเขางอกออกมาจากบริเวณหัว เพื่อใช้สำหรับต่อสู้หรือดึงดูดเพศเมียในฤดูผสมพันธุ์
การปรับตัวเชิงวิวัฒนาการของกวางป่า > ต่อมกลิ่น

ต่อมกลิ่นโดยเฉพาะในกวางป่าเพศผู้  จะมีแอ่งน้ำตาขนาดใหญ่ เรียกว่าต่อมใต้กระบอกตา ทำหน้าที่คัดหลั่งสารที่มีกลิ่นฉุนมากให้ไหลออกตามร่องน้ำตาที่มุมตาด้านใน  โดยจะเอาหน้าไปเช็ดถูตามต้นไม้เพื่อเป็นการสื่อสารและบ่งบอกถึงอาณาเขตที่อยู่ของตน จะขยายใหญ่ช่วงฤดูผสมพันธุ์
แหล่งข้อมูลอื่น

ข้อมูลที่เกี่ยวข้องกับ Rusa unicolor ที่วิกิสปีชีส์
กวางป่าเพศเมีย
ลักษณะเขาของกวางป่า
กอทิกร็อก

| กอทิกร็อก |
| --- | --- |
แหล่งกำเนิดทางรูปแบบ: โพสต์-พังก์
แหล่งกำเนิดทางวัฒนธรรม: ปลายทศวรรษ 1970, สหราชอาณาจักร
เครื่องบรรเลงสามัญ: กีตาร์ - กีตาร์เบส - กลองชุด - เครื่องสังเคราะห์เสียง - คีย์บอร์ด
รูปแบบอนุพันธุ์: Ethereal Wave
แนวประสาน
Dark Cabaret - Deathrock - Gothic metal
กอทิกร็อก (อังกฤษ: Gothic rock) หรือบางครั้งเรียก กอทร็อก (goth rock) หรือ กอท (goth) เป็นแนวเพลงย่อยของดนตรีออลเทอร์นาทิฟ เริ่มมีมาตั้งแต่ช่วงปลายยุคทศวรรษ 1970 วงประเภทกอทิกร็อกเติบโตขึ้นจากการพัฒนาของดนตรีพังก์ร็อกอังกฤษ และการเกิดขึ้นของโพสต์-พังก์ และด้วยแนวเพลงแล้วได้แยกออกมาจากกระแสของพังก์ร็อกมาตั้งแต่ทศวรรษ 1980 อันเนื่องมาจากความแตกต่างอย่างชัดเจนของรูปแบบ กอทิกร็อกยังต่อต้านพังก์ มีความมืดหม่น มักใช้คีย์บอร์ดอย่างหนักด้วยเนื้อเพลงที่ใคร่ครวญ หดหู่ วงกอทิกร็อกที่เป็นที่รู้จักเช่นวง Bauhaus, The Cure, Siouxsie & the Banshees, และ The Sisters of Mercy
ดนตรีกอทิกร็อกยังทำให้เกิดวัฒนธรรมย่อยต่าง ๆ เช่น แฟชั่น และสิ่งพิมพ์หลายสื่อเติบโตและได้รับความนิยมในยุคทศวรรษ 1980 จากนั้นความนิยมในดนตรีกรันจ์ในสหรัฐอเมริกามีมากจนทำให้กระแสของกอทิกร็อกค่อย ๆ จางหายไปจากดนตรีกระแสหลัก แต่ก็ยังคงอยู่ในเพลงใต้ดินอย่างกว้างขวาง
กอทิก

กอทิก (อังกฤษ: Gothic) ตามศัพท์หมายถึง เกี่ยวกับชาวกอท (Goth) อาจหมายถึง
ศิลปะกอทิก
สถาปัตยกรรมกอทิก
สถาปัตยกรรมฟื้นฟูกอทิก
กอทิกโลลิตา (Gothic Lolita) รูปแบบการแต่งตัว
ภาษากอท
อักษรกอท